Comandantul armatei ucrainene, Oleksandr Sîrski, califică situaţia din regiunea Harkov, din nord-estul ţării, de unde au fost evacuaţi 4.000 de omeni, drept "semnificativ agravată" după două zile de atacuri constante din partea ruşilor, dar dă asigurări că armata ucraineană cunoaşte planurile inamicului şi răspunde flexibil la toate acţiunile ruseşti. Mai mult, spionajul militar ucrainean îi sfătuieşte pe ruşi să se predea, relatează Ukrainskaia Pravda, informează News.ro. Între timp, forțele armate rusești au revendicat capturarea altor patru sate din zona în care au lansat ofensiva (pe larg, aici).
"Cunoaştem planurile inamicului şi răspundem în mod flexibil la toate acţiunile sale. Se iau toate măsurile necesare pentru a ne consolida apărarea şi se iau decizii cu promptitudine, inclusiv decizii privind personalul”, a declarat Oleksandr Sîrski.
Cu toate acestea, el recunoaşte că săptămâna aceasta, situaţia din regiunea Harkov s-a deteriorat semnificativ. "În prezent, în zonele de frontieră de-a lungul frontierei de stat cu Rusia se desfăşoară lupte", a spus Sîrski. "Situaţia este dificilă, dar Forţele de Apărare fac totul pentru a menţine liniile şi poziţiile defensive, provocând daune inamicului", susţine şeful armatei ucrainene.
Potrivit lui Sîrskî, luptele continuă şi în est, în sectoarele Kupiansk, Siversk, Lîman şi Pokrovsk, iar situaţia se schimbă rapid. În sectorul Kramatorsk, inamicul continuă să încerce să captureze oraşul Ceasiv Iar şi continuă acţiunile ofensive la est de oraş. Acesta încearcă fără succes să recupereze poziţia pierdută în zona Klişciivka, a comentat Sîrski.
Cu toate acestea, comandantul-şef a precizat că, în acest moment, unităţile continuă să fie rotite pentru a odihni trupele şi a restabili capacitatea de luptă a brigăzilor (alte precizări făcute de Sîrski, aici).
Forţele ruseşti şi-au intensificat activităţile în regiunea Harkov începând din 10 mai. Acolo au loc lupte, iar Ministerul Apărării de la Kiev susţine că au fost trimise unităţi de rezervă în nordul regiunii Harkov. Sâmbătă, operaţiunile de asalt au fost reluate în apropierea satului Hlîboke din regiunea Harkov, iar forţele ucrainene se aşteptau la o intensificare a focului inamic. Deşi armata ucraineană dă asigurări că rezistă, analiştii de la DeepState, o sursă deschisă de informaţii care furnizează hărţi online despre situaţia de pe front, spun că ruşii au cucerit şase aşezări din regiunea Harkov. Moscova a revendicat, sâmbătă, cucerirea a cinci sate în Harkov şi unul în Doneţk.
DOAR 500 DE PERSOANE RĂMASE DINTR-UN ORAŞ DE 17.000 DE LOCUITORI
Între timp, peste 4000 de persoane au fost evacuate din zonele periculoase din regiunea Harkov în două zile. Până la 500 de oameni au mai rămas în Vovceansk, oraş din nordul regiunii, care se află sub foc constant, şi unde există, de asemenea, victime, potrivit guvernatorului Oleh Sîniehubov.
Vovceansk avea înaintea războiului circa 17.000 de locuitori.
Heartbreaking footage of evacuation from the Ukrainian town of Volchansk, which Russia is trying to occupy
— NEXTA (@nexta_tv) May 12, 2024
Local residents do not need to be persuaded to leave the city, because those who have experienced the horrors of the occupation will never want to experience it again. pic.twitter.com/LN2CW1Xt0C
Duminică, Sîniehubov a declarat că a primit informaţii despre două victime, în Lipţi şi Vovceansk - o femeie de 46 de ani şi un bărbat de 74 de ani. Aceste aşezări, precum şi toate punctele de la graniţa de nord a regiunii Harkov, se află sub focul inamicului aproape non-stop, a precizat şeful administraţiei militare regionale.
La rândul său, Serviciul de Stat pentru Situaţii de Urgenţă a raportat că o femeie născută în 1950 a fost ucisă în Vovceansk.
SPIONAJUL MILITAR UCRAINEAN LE CERE RUŞILOR SĂ SE PREDEA
În ciuda acestei situaţii complicate, serviciul de informaţii al apărării din Ucraina (GUR) susţine că aflase despre programul ofensivei ruseşti în nordul regiunii Harkov şi a ceut armatei ruse să se predea. "Putem spune că acţiunile inamicului în această zonă au început conform unui program care era cunoscut, despre care Serviciul de Informaţii al Apărării din Ucraina a informat toate autorităţile necesare, conducerea şi comandamentul, aşa cum trebuia", a declarat duminică Andrii Iusov, purtător de cuvânt al GUR.
Iusov a precizat că forţele speciale ale GUR luptă alături de Forţele de Apărare în sectorul Harkov.
El a mai spus că inamicul suferă pierderi grele în această zonă şi le-a cerut ocupanţilor să se predea. Reprezentantul GUR a menţionat că "s-a decis să se deschidă cât mai curând posibil o tabără suplimentară pentru prizonierii de război ruşi în Ucraina".
Potrivit lui Iusov, Moscova foloseşte pentru această ofensivă din Harkov soldaţi din districtele militare Moscova şi Leningrad.